FUONJI 8
Iraŋo Were Weyo Gikipiny Marecho Kodi Chandirok?
1. Gikipiny marecho ochako nedi?
Gikipiny marecho ochako i piny munyo Sitan oluwo twodo marapena. I chakirok Sitan obedo malaika maber, to rumachien olokere malaika marach rupiri “adyeri ongoye i go.” (Yohana 8:44) Go omito ni ji jowolami go ayino aka sano Were kende ama waripo lamo. Gimowok’iye Sitan owondo Eva, to kelo ri go chayo Were. Adam bende oriwere gi Eva to joturo chik pa Were. Gima Adam otimo owok’iye chandirok kodi tho.
Munyo Sitan owacho ri Eva turo chik pa Were, meno amobedo chakirok ma pyemo kodi adhum pa Were. Ji mathoth jomakere gi Sitan i kwero Were bedo jadhum pajo. Amomiyo pama Sitan amobedo “jadhum ma piny me.”
2. Chwech pa Were oido kotire?
Kis gima Were ochweyo kobedo gi teko moro jye. Ji kodi jomalaika ma Were ochweyo oido jonyalo winjo go. (Chik 32:4, 5) Were omiyo wan thwolo ma timo gimaber kosa gimarach. Go kirom wan timo gimaber. Thwolo no miyo wan silwany ma nyutho ni wamaro Were.
3. Iraŋo Were oweyo chandirok tundo pama?
Hongo moromo okadho munyo Jehova fuodi oweyo ji pyemo kodi adhum pere. Iraŋo go otimo ameno? Wonyali nyutho ni go kende amanyalo dhumo maber. (Jafuonji 7:29; 8:9) Oro 6,000 motyeko kadho munyo ji jodhumere, nyutho kamaler ni jodhum ma piny me jokinyal kwanyo woko lweny, turo chik, kodi two.
Pokirok kwoŋ adhum pa ji, adhum pa Were kelo bero ri joma joyere gine. (Isaya 48:17, 18) Jehova chiegin kwanyo woko adhum pa ji jye. Jono kende ma joyeyo adhum pa Were ama joladoŋ i piny.
4. Silwany mene ma wanigine rupiri Were fuodi odiyo chunye?
Sitan wacho ni ji jolamo Were rupiri nitye gikipiny ma jolimo bonge. (Yobu 1:8-12) Imito nyutho ni meno obedo twodo? Inyalo, rupiri Were fuodi odiyo chunye wanyali nyutho ka wamito adhum pa pere kosa apa ji. Gima watimo amanyutho ni wamito adhum pa Were kosa be.
5. Wanyalo nyutho nedi ni wamito adhum pa Were?
Wanyutho ni wayero Were dhumo wan ka wayero din maradyeri, ma luwo Wach pa Were, Baibul. (Yohana 4:23) Wakwero Sitan dhumo wan munyo wakijonji i wach maradhum ma piny me kodi i lweny, paka Yesu otimo.
Sitan oro men pere miyo ji timo kidakana kanyachiel gi kula moro jye marach. Ka wakwero kula machale ameno, merin mawan gi jowat mawan megi jonyalo nyero wan kosa chiero wan fuonjirok gima mako kwoŋ Were. (1 Petro 4:3, 4) Ri ameno, waripo yero giratima. Wanotiyere gi ji ma jomaro Were? Wanowinji chik ma Were miyo wan ru bero mawan? Ka watimo ameno, wanyutho ni Sitan otwodo munyo owacho ni ongoye dhano manyalo winjo Were ka nitye i dinyo.
Were lakwanyo woko chandirok jye rupiri go omaro ji. Ji majoketho yeyo pajo i wach me jobino limo kwo makirum i piny.
lua_Latn luo_Latn luo_Latn luo_Latn luo_Latn pap_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn